I dommen fra Oslo tingrett i slutten av november ble Flyktninghjelpen dømt til å betale den canadiske hjelpearbeideren Steven Patrick Dennis nesten 4,4 millioner kroner i erstatning. Han ble sammen med tre andre kidnappet da bilkortesjen til daværende generalsekretær Elisabeth Rasmusson ble angrepet under et besøk i Kenya i juni 2012. Siden det ikke blir noen anke, er dommen nå rettskraftig.
– Vi ønsker å gi ofrene og andre ansatte som var involvert i hendelsen, ro til å konsentrere seg om fremtiden. Flyktninghjelpen trenger også å bruke alle våre ressurser på å bistå flyktninger og internt fordrevne, sier assisterende generalsekretær Geir Olav Lisle i Flyktninghjelpen.
Flyktninghjelpens styre sier i en uttalelse at de er uenige i at organisasjonen opptrådte grovt uaktsomt i Dadaab i 2012. Styret understreker samtidig at organisasjonen kontinuerlig jobber for å utvikle organisasjonens sikkerhetsarbeid og oppfølging av ansatte som jobber i felt. (©NTB)